钦定古今图书集成/明伦汇编/氏族典/第553卷 > 《廖用贤尚友录》 > 公孙鞅
## 钦定古今图书集成/明伦汇编/氏族典/第553卷 > 《廖用贤尚友录》 > 公孙鞅

按《史记商君传》：“商君者，卫之诸庶孽公子也，名鞅，姓
公孙氏，其祖本姬姓也。”鞅少好刑名之学，事魏相公
叔痤为中庶子。公叔痤知其贤，未及进，会痤病，魏惠
王亲往问病。公叔曰：“‘痤之中庶子公孙鞅，年虽少，有
奇才，愿王举国而听之’。王嘿然曰：‘王即不听用鞅必
杀之，无令出境’。王许诺而去。公叔痤召鞅谢曰：‘今者
王问可以为相者，我言若王色不许我，我方先君后
臣’。因谓王即弗用，鞅当杀之。王许我，汝可疾去矣，且
见禽。”公叔既死，公孙鞅迺西入秦，因孝公宠臣景监
以求见孝公。孝公既见卫鞅，语事大说，以为左庶长，
卒定变法之令。令既具未布，恐民之不信己，乃立三
丈之木于国都市南门，募民有能徙置北门者予十
金。民怪之，莫敢徙。复曰：“能徙者予五十金”，有一人徙
之，辄予五十金，以明不欺。卒下令，令行于民。行之十
年，秦民大说，道不拾遗，山无盗贼，家给人足。民勇于
公战，怯于私斗，乡邑大治。孝公使卫鞅伐魏，袭掳魏
公子印。魏惠王恐，乃割河西地献于秦以和，曰：“寡人
恨不用公叔痤之言”也。卫鞅既破魏，还秦，封之于商
十五邑，号为商君。秦孝公卒，太子立，发吏捕商君。商
君亡至关下，欲舍客舍。客人曰：“商君之法，舍人无验
者坐之。”商君喟然叹曰：“嗟乎，为法之敝，一至此哉！”去
之魏。魏人弗受。既复入秦，走商邑，与其徒属发邑兵
北出击郑。秦发兵攻商君，杀之于郑黾池。秦惠王车
裂商君以徇，曰：“莫如商鞅反者。”遂灭商君之家。